श्रीमती सैनी के इस प्रयोग से पहले दर्जनों बार सरकारी सहायता से इस प्रकार के केन्द्र शुरू हुए। लेकिन गांव में एक भी महिला ऐसी नहीं है जो सरकारी केन्द्र से सिलाई सीख सकी हो। इसका कारण हम सभी जानते हैं। सरकारी योजनाओं का पैसा जमीन पर कम और फाइलों में अधिक खर्च होता है। यह पूरे देश की समस्या है। इसलिए पटनी गांव में भी ऐसा ही हुआ। आज यदि आजादी के करीब सात दशक बाद और पंचवर्षीय योजनाओं में भारी भरकम राशि ग्राम विकास पर खर्च करने के बाद भी हमारे गांवों का विकास नहीं हो सका है तो इसका कारण सरकारी पैसे की यही बंदरबांट है। इसलिए यह बात स्वीकार करनी ही पड़ेगी कि सरकारों के भरोसे गांवों का विकास नहीं हो सकता है। विकास के कुछ बड़े काम तो सरकार ही कर सकती है, लेकिन कुछ गतिविधियों के लिए समाज को ही उठ कर खड़ा होना होगा।